
Sut mae ysgol yn datblygu un agwedd ar ei Chynllun Datblygu Ysgol: adroddiad sy’n adfyfyrio’n feirniadol ar y camau gweithredu, yr effaith a’r Sylfaen dystiolaeth.

Rhagarweiniad

Yn y traethawd hwn, byddaf yn archwilio sut mae ysgol yn datblygu un agwedd ar ei Chynllun Datblygu Ysgol (CDY). Byddaf yn adfyfyrio’n feirniadol ar y camau gweithredu, yr effaith a’r sylfaen dystiolaeth sydd i’r broses. Yr ysgol dan sylw ydy fy ysgol lleoliad a fydd yn cael ei galw’n Ysgol A trwy gydol y traethawd.  Gwneir hyn yn unol â chanllawiau moeseg BERA (2018) i warchod anhysbysrwydd yr ysgol. Lleolir yr ysgol lleoliad mewn ardal faestrefol yn Ne Cymru. Ysgol Gynradd Gymraeg ydyw ar gyfer plant 3 i 11 oed, lle mae tua 513 o ddisgyblion yn ei mynychu. Er bod 92% o ddisgyblion yn dod o gartrefi di-Gymraeg, mae 100% ohonynt yn gadael yr ysgol yn rhugl yn y ddwy iaith ac yn ymfalchïo yn niwylliant a thraddodiadau Cymreig. Dywedodd y pennaeth bod addysg Gymraeg yn blodeuo yn yr ardal gyda mwy a mwy  o rieni yn manteisio ar y cyfle i ddatblygu dwyieithrwydd eu plant. Cred yr ysgol yn gryf mewn darparu cyfleoedd i bob disgybl i ddatblygu yn academaidd, yn foesol, yn ysbrydol ac yn esthetig mewn awyrgylch diogel, hapus, ysgogol a Chymreig (Ysgol A, 2022). Wrth ddarllen y CDY, nodir pum blaenoriaeth i ddatblygu’r ysgol, y flaenoriaeth a  ddewisais drafod yn y traethawd hwn ydy, “Datblygu’r angerdd o Gymreictod o fewn disgyblion yr ysgol” (Ysgol A, 2022).

Adolygiad Llenyddiaeth

Mae’r byd yn newid ac yn datblygu’n ddyddiol, ac o ganlyniad mae’n rhaid i addysg esblygu’n aml er mwyn symud gyda’r oes. Er enghraifft, roedd ymateb y byd addysg i’r pandemig  yn weithred gadarnhaol  ac yn brawf o sut mae datblygiadau yn gallu ffurfio’n gyflym. O ganlyniad i’r pandemig, cafodd technoleg ei benodi’n rhan o’r meysydd dysgu a phrofiad gan fod rhaid i ddisgyblion ac athrawon ddatblygu i fynychu gwersi ar-lein trwy gydol y cyfnod clo (Llywodraeth Cymru, 2022). Credir bod y ddamcaniaeth newid (Lewin, dyfynnwyd yn Centre for Theory of Change, 2023) yn fodel hanfodol er mwyn deall sut a pham y mae angen datblygu. Canolbwyntia’r  model ar ganfod beth ydy’r ‘canol coll’ rhwng y nod a sut mae cyrraedd y nod. Dyma ydy gwraidd proses y CDY, sef adnabod y targedau sydd angen eu gwella ac yna llunio camau gweithredu er mwyn gwireddu’r nodau.

Mae’r CDY yn chwarae rôl sylfaenol yn y broses o wella ysgolion. Nodir yn y cynllun am y camau gweithredu y mae’r ysgol yn eu cymryd i wella deilliannau’r dysgwyr a sicrhau’r addysg orau posibl iddynt (Llywodraeth Cymru, 2014). Esbonia Hopkins bwrpas y CDY fel a ganlyn: “to improve the learning and achievement of all students and enhance the school’s capacity to manage continuous improvement” (Cambridge International, 2023, tud.8). Yn ystod y blynyddoedd diwethaf, mae ysgolion wedi dechrau buddsoddi mwy o amser a meddwl sut y mae angen cynllunio i ddatblygu ansawdd addysg yr ysgol. Nododd Anderson (2005) bod systemau addysg byd-eang megis Canada, Lloegr, Cymru a Tsieina, i enwi ond ychydig, wedi agor eu drysau i ddatblygiad ac effeithiolrwydd mewn ysgolion.
 
Yn debyg i holl agweddau’r ysgol, mae’r gymuned ehangach yn rhan hanfodol i adeiladu’r CDY hefyd. Pwysleisir yn theori System Egolegol Bronfrenbrenner (dyfynnwyd yn Macblain, 2014) am bwysigrwydd y gymuned i ddatblygiad y plentyn. Daw y pwyslais ar ddatblygu a gwella ysgolion yng Nghymru o ecso-system y plentyn, sef Llywodraeth Cymru (LlC). LlC ydy haen ganol y system addysg er mwyn datblygu trefniadau a disgwyliadau ar gyfer gwella ysgolion yng nghyd-destun y Cwricwlwm i Gymru (Llywodraeth Cymru, 2022). Er mwyn sicrhau bod ysgolion yn cefnogi dysgwyr wrth iddynt ddatblygu’n ddysgwyr uchelgeisiol a galluog, yn unigolion iach a hyderus, yn gyfranwyr mentrus a chreadigol ac yn ddinasyddion egwyddorol, gwybodus (Llywodraeth Cymru, 2015). Aelod arall o ecso-system y plentyn sydd â mewnbwn i’r CDY ydy corff arolygu Estyn. Mae Estyn yn chwarae rhan fawr yn natblygiadau ysgol, gan mai ei bwrpas ydy arolygu ansawdd a safonau mewn addysg a hyfforddiant (Estyn, 2018). Mae’r Awdurdod Lleol hefyd yn chwarae rhan allweddol yn natblygiad pob ysgol. Eu nod yw cefnogi a herio ysgolion mewn amryw o ffyrdd boed yn rheolaethol, yn addysgol a hefyd drwy gynorthwyo ac hwyluso datblygiad proffesiynol. Dywed Sergiovanni (1994, dyfynnwyd yn Lynch, 2004) bod y gymuned ehangach yn sichrau rhwyd ddiogelwch a chryfder i’r ysgol, wrth ddarparu’r addysg safonol i ddisgyblion. 

Wrth ganolbwyntio ar flaenoriaeth yr ysgol a ffocws y traethawd, sef “Datblygu’r angerdd o Gymreictod o fewn disgyblion yr ysgol” (Ysgol A, 2022), y diben sydd yn cyd-fynd gyda’r flaenoriaeth hon ydy dinasyddion egwyddorol a gwybodus, gan fod angen i ddisgyblion fod yn “wybodus am eu diwylliant, eu cymuned, eu cymdeithas a’r byd yn awr ac yn y gorffennol” (Llywodraeth Cymru, 2015). 

Heb os y mae’r pandemig wedi gadael ei ôl ym myd addysg gan arafu cynnydd a datblygiad disgyblion, yn enwedig mewn ysgolion Cymraeg (Llywodraeth Cymru, 2022). Cafodd y cyfnod clo effaith fawr ar yr iaith Gymraeg, ac y mae hynny i’w weld yng nghanlyniad cyfrifiad 2021, lle bu gostyngiad  o chwech y cant yn y nifer o blant pump i 15 oed oedd yn siarad Cymraeg (BBC, 2022). Gyda 92% o ddisgyblion Ysgol A yn dod o gartrefi di-Gymraeg, cafodd hyn effaith fawr ar ddatblygiad yr iaith yn yr ysgol, a arweinodd at ganran o ddisgyblion yn gadael yr ysgol am addysg Saesneg (Ysgol A, 2022). Nid yw hyn yn gadarnhaol i nod LlC (2017), sef i gynyddu’r canran presennol, y 22% o blant cynradd sy’n mynychu addysg Cymraeg i 40% erbyn 2050. Gwelwyd dirywiad yr iaith Gymraeg yn syth yn Ysgol A wrth i ddisgyblion ddychwelyd i lawr y dosbarth, yn dilyn y cyfnod clo. Dyma brif rheswm y penderfyniad i osod y Gymraeg fel blaenoriaeth yng Nghynllun Datblygu’r ysgol.
Gwelwyd dirywiad yn yr iaith Gymraeg ymhlith pryderon eraill, o ganlyniad i’r pandemig ar lefel cenedlaethol ac o ganlyniad cynlluniwyd Cenhadaeth ein Cenedl gan LC (2023). Dywed Miles (Llywodraeth Cymru, 2023) mai Cenhadaeth ein cenedl yw cyflawni safonau a dyheadau uchel i bawb. Gellir cymharu’r ddogfen hon i’r CDY, gan ei fod yn nodi’r amcanion ar sut i wella a hefyd yn esbonio camau gweithredu ar sut i gyrraedd y nod. Chweched amcan Cenhadaeth ein cenedl ydy “Mae’r Gymraeg yn perthyn i ni gyd” (Llywodraeth Cymru, 2023, t.5). Gyda gweledigaeth Llywodraeth Cymru (2017) o gyrraedd miliwn o siaradwyr Cymraeg erbyn 2050, eu nod ydy: 

Annog pobl i ddefnyddio’r Gymraeg ar draws y system addysg, fel rhan annatod o Gwricwlwm i Gymru a ehangu’r ddarpariaeth sydd ar gael ôl – 16 i astudio drwy’r Gymraeg a chyfleoedd i ddysgu’r iaith fel dinasyddion gweithredol a gweithgar.
(Llywodraeth Cymru, 2023, t.16)

Yn debyg i hyn, dyma flaenoriaeth yr ysgol sef “Datblygu’r angerdd o Gymreictod o fewn disgyblion yr ysgol” (Ysgol A, 2022). 

Datblygu pwynt gweithredu

Mae cynllunio ar gyfer gwelliant yn broses aml gam sy’n cynnwys llawer o hunanwerthuso (Llywodraeth Cymru, 2021a). Dyna ydy egwyddor fwyaf allweddol y broses yn ôl LlC (2014), a dylai fod yn fan cychwyn i bob CDY.
 
Yn y cyfarfod cynllunio, byddai’r staff wedi trafod cryfderau’r ysgol yn ystod y flwyddyn flaenorol a hefyd mynegi eu pryderon. O ganlyniad i hyn gosodir y blaenoriaethau ar gyfer gwella (Llywodraeth Cymru, 2022a). Noda Estyn (2020) enghraifft o fodel a gaiff ei ddefnyddio o fewn nifer o ysgolion i strwythuro trafodaethau ar gyfer datblygu (gweler Atodiad A). Gellir gweld gweledigaeth glir o’r hyn y mae’r ysgol yn anelu i’w chyflawni, wrth ddefnyddio’r cylch llunio CDY. Gellir cymharu’r cylch hwn i fodel GROW Whitmore (gweler Atodiad A) (1999, dyfynnwyd yn Estyn, 2020). Wrth ddefnyddio’r model hwn, mae modd cyfeirio at y nod, trafod sefyllfa bresennol yr ysgol, sut y gellir cyflawni’r nod a’r camau gweithredu er mwyn gwireddu’r nod. Mae’r broses o hunanwerthuso yn allweddol i alluogi’r ysgol i asesu ei pherfformiad (Llywodraeth Cymru, 2018).

Yn y gorffennol rhoddwyd pwys mawr ar ddata meincnodi a chymharol er mwyn iddynt gymharu’r ysgol ag ysgolion eraill tebyg sy’n perfformio orau (Llywodraeth Cymru, 2014). Erbyn hyn, rhodd ffocws clir ar ddatblygiad a chyrhaeddiad disgyblion a’r cynnydd y maent wedi cyflawni o’r waelodlin gynnar ar draws y medrau a’r Meysydd Dysgu a Phrofiad. Gwna’r ysgol ddefnydd helaeth o ddata profion diagnostig mewnol a data profion cenedlaethol hefyd i gefnogi systemau arfarnu ysgol. Yng nghyd-destun arfarnu datblygu’r Gymraeg, gwnaeth Ysgol A ddefnydd cyson o ddata Y Siarter Iaith, data profion mewnol ynghyd â barn arfarnol athrawon a chydlynwyr pwnc. Yng nghyd destun yr amcan datblygu hwn, gwneir defnydd manwl ac eang o holiaduron arfarnu rhanddeilaid, sef disgyblion, rhieni a staff ac yn cwmpasu agweddau megis defnydd y Gymraeg yn yr ysgol, defnydd y Gymraeg y tu allan i’r ystafell ddosbarth a defnydd y Gymraeg yn y gymuned (Llywodraeth Cymru, 2022c). Esbonia Fullan (2007, dyfynnwyd yn Brighouse a Woods, 1999) bwysigrwydd rôl y rhanddeiliaid yn y broses o hunanarfarnu gan eu galw’n ffrind critigol. 

Yn dilyn arfarniad o’r data hwn gosodir targedau clir cyraeddadwy i’r dysgwyr, y gweithlu, y llywodraethwyr a’r rhieni neu’r gofalwyr. Wrth osod targedau tebyg, mae’n allweddol bod yna gyfnod i osod yr amcanion datblygu ar waith cyn ail ymweld â’r arfarniad.  Y nod wrth ail arfarnu yw bod yna gynnydd mewn agweddau a dargedwyd, a bod yna faterion datblygu eraill yn cael eu hamlygu (Llywodraeth Cymru, 2014). Yng nghyd-destun Ysgol A, penderfynwyd ar y camau gweithredu canlynol: Parhau i hyrwyddo y Siarter Iaith; datblygu rôl y Criw Cymreictod o fewn yr ysgol; parhau i wahodd ymwelwyr i hyrwyddo’r iaith; monitro effeithiolrwydd y sesiynau CLONC; parhau i ddathlu diwrnodau pwysig megis Dydd Gŵyl Dewi.
 
Yn ystod fy mhrofiad yn yr ysgol lleoliad, cefais y cyfle i weld y Cynllun CLONC ar waith a’i dreialu. Byddaf felly yn trafod y cam gweithredu hwn ac yn dadansoddi effeithiolrwydd y cynllun. Cynllun ydyw i ddatblygu sgiliau iaith Gymraeg y disgyblion ar lafar. Caiff y cynllun ei gyflwyno i ddisgyblion ym mlwyddyn dau, ac mae gofyn i addysgwyr gynnwys y cynllun yn nhrefn ddyddiol yr ysgol. Dilyna’r athrawon yr un cynllun am wythnos, gan ganolbwyntio ar un elfen megis rhedeg berfau. Pwrpas hyn ydy bod y disgyblion yn cael eu drilio yn gyson. Esbonia Lim et al. (2012) am effeithiolrwydd y ddamcaniaeth dysgu ymddygiadol, ymarfer a drilio, gellir defnyddio’r dull er mwyn adeiladu hyder, gwella sgiliau ac i fewnoli’r wybodaeth yn ymennydd y dysgwyr. Ar y llaw arall, gall ormod o’r dull hwn arwain at ostyngiad yng nghymelliant y disgyblion i ddysgu (Deen, 2015, tud 2).

Ar ôl cael fy nghyflwyno i’r cynllun, cefais y cyfle i holi disgyblion a staff am eu barn ar y cynllun CLONC. Da gennyf ddweud mai ymatebion cadarnhaol a gefais ar y cyfan, gyda’r mwyafrif o addysgwyr yn sôn am y cynnydd a welir nid yn unig yn y cynllun ond wrth i ddisgyblion gyflawni gwaith hefyd. Yn ogystal â hyn, atega adroddiad  Estyn bod y cynllun yn cael effaith dda ar sgiliau llafar y mwyafrif o ddisgyblion, a’u bod “yn gyfle i’r disgyblion ymarfer patrymau iaith gywir a chyfoethogi eu geirfa yn y Gymraeg” (Estyn, 2018b).

Y cam nesaf yn y CDY ydy, mesur effaith y camau gweithredu. Pan fo ysgol am ddarganfod a ydy cynllun neu’r addysgwyr yn gweithio’n gyson ac yn gywir, defnyddir mesurau effeithiolrwydd i gyflawni hyn (Estyn, 2018a). Rhestrir yng Nghynllun Datblygu’r Ysgol eu bod am fonitro effeithiolrwydd y sesiynau CLONC er mwyn dod o hyd i dystiolaeth i gefnogi’r cynllun. Bwriedir gwneud hyn trwy arsylwi sesiynau a phrofi’r disgyblion ar ddechrau’r flwyddyn ac yna eto ar ddiwedd y flwyddyn. Roedd yn ddisgwyliedig i addysgwyr arsylwi eu cyd-weithwyr yn cyflwyno’r cynllun i ddisgyblion. Er bod arsylwadau gwers yn ddull effeithiol o wella arfer ac addysgeg mewn ysgolion (Estyn, 2020), cred Wiliam (di-ddyddiad, dyfynnwyd yn Hallahan, 2021) bod addysgwyr yn dueddol o ddarparu adborth rhy hael i gyd-weithwyr; felly amheuir a ydy hyn yn ffordd effeithiol o fesur effaith. Er hyn gall fod yn ffordd dda o ddangos arfer effeithiol i gyd-ddysgwyr, yn enwedig addysgwyr newydd i’r ysgol. Esbonia Estyn (2021) bod arsylwadau gwers yn ffordd o asesu dilysrwydd a chywirdeb y dull. 

Adfyfyrio a gwerthuso

Ystyriaf fy hunan yn ffodus iawn fy mod wedi cael y cyfle fel myfyrwraig ar fy ymarfer dysgu olaf i fod yn dyst i weithgareddau mewn ysgol sydd yn barod iawn i wynebu’r her o sicrhau bod y Gymraeg yn ffynnu ymhlith plant ei dalgylch.  I’r perwyl hwn cynlluniodd raglen ddatblygu heriol  yn enwedig yn sgil y dirywiad ieithyddol a ddigwyddodd yn ystod cyfnod y Covid 19.  Ni allaf ond canmol  y dyhead  i ddatblygu angerdd Cymreictod  ymhlith y disgyblion.  Wrth gyflwyno’r gair ‘angerdd,‘  sylweddolir ar unwaith fod angen dimensiwn ychwanegol o egni ychwanegol ac ymrwymiad ‘mynd y filltir arall’ i sicrhau llwyddiant.  Deuthum yn ymwybodol o’r dechrau bod y dyhead ymhlith yr athrawon i sicrhau hyn.
Wrth edrych yn wrthrychol ar y modd y cyflawnwyd hyn, nodaf yr hyn a farnaf bod yr ysgol yn mynd i’r cyfeiriad iawn.  
Yn gyntaf, wrth ystyried canllaw LlC (2014), y mae’r ysgol yn sicr wedi dilyn y camau gweithredu cywir o ran creu CDY. Yn ail, y mae wedi adnabod gwendidau ieithyddol y dysgwyr sydd yn allweddol bwysig  er mwyn creu cynllun datblygiad iaith.  Yn drydydd, gosodwyd camau gweithredu pwrpasol i ddatrys hyn. Hefyd, roedd y camau priodol wedi’u penderfynu ar gyfer mesur effaith y camau gweithredu.  Yn bedwerydd, credaf mai mantais fawr yw y cynllun yw i brofi dysgwyr ar ddechrau a diwedd y flwyddyn.  Yn olaf, y mae’r cynllun arsylwi gwersi yn sicrhau bod cydbwysedd  yn  y safonau addysgu iaith.  
Fodd bynnag, hoffwn pe byddid wedi cynnwys yng nghamau gweithredu’r ysgol gynllun i gefnogi teuluoedd di-Gymraeg y disgyblion. Fel y nodir yng nghyflwyniad y traethawd, collodd yr ysgol sawl disgybl yn ystod y pandemig oherwydd diffyg cefnogaeth wrth ddysgu gartref.  Mewn ymchwil diweddar gan LlC (2022d) ar ddeall effaith y pandemig ar ddysgu ac addysgu, un ffactor a nodwyd oedd diffyg gallu a hyder rhieni di-Gymraeg i addysgu eu plant gartref. Roedd 30% o rieni di-Gymraeg o’r farn nad oedd yr ysgol wedi darparu digon o gymorth i sicrhau bod rhieni di-Gymraeg yn gallu helpu eu plant gyda gwaith. Roedd y cyfathrebu hwn yn bwysig er mwyn i ddisgyblion barhau i ddysgu a pharau i ymgysylltu â’r iaith Gymraeg. Nodwyd yn yr ymchwil vignettes o arferion ysgolion gwahanol i ymdopi â hyn er enghraifft: 
Dechreuodd yr athrawon ddefnyddio Adobe Sparke sy’n gyfanwaith o luniau ac esboniadau, yn hytrach na naratif yn unig wrth asesu - gwelwyd bod hyn yn gwella ymgysylltiad -cynyddu hyder y dysgwyr, yn arbennig y rhai hynny o deuluoedd di-Gymraeg.
(Llywodraeth Cymru, 2022d, tud.132)
Nid yn unig yn ystod y pandemig  y mae angen cymorth ar rieni a gofalwyr. Credaf yn y cylchred nesaf o GDY y dylai cefnogi rhieni di-Gymraeg fod yn rhan o’r cynllun gweithredu er mwyn sicrhau bod ‘angerdd Cymreictod’ yn ymestyn o’r ysgol i’r cartref.  Yn sicr y mae angen gwaith ymchwil arloesol ar frys i gyflawni hyn. 
Casgliad

Wrth gloi, cyfeiriaf at y term change agent, sy’n cyfeirio at yr unigolion hynny, naill ai’n fewnol neu’n allanol i gyfundrefn yr ysgol, sy’n meddiannu ar y cyfle i drawsnewid a datblygu sut mae’r gyfundrefn yn gweithredu (Fullan, 1993; Fullan, 2011 dyfynnwyd yn Brown et al. 2021). Fel y noda Llywodraeth Cymru (2018), mae’r CDY yn gyfrifoldeb i bawb ac yn gynllun y dylid ei ddeall gan randdeiliaid yr ysgol er mwyn sicrhau bod y weledigaeth yn un glir, yn gyraeddadwy a phwrpasol ac a fydd yn cael effaith cadarnhaol ar safonau o fewn y sefydliad.  Dysgais bod gan hyd yn oed ddarpar athrawon, tra ar ymarfer dysgu rôl bwysig i chwarae yn natblygiadau’r ysgol gan sicrhau, er enghraifft, ein bod yn gwireddu’r weledigaeth o ddatblygu’r angerdd o Gymreictod o fewn disgyblion yr ysgol. Fel darpar athrawes, deallaf yr angen i fod yn gwbl hyddysg yng nghynnwys y cynllun strategol hwn a’r angen i wireddu’r pwyntiau datblygu pwysig hynny.  Nodir yn y Safonau Proffesiynol (Llywodraeth Cymru, 2020) ei bod yn ddisgwyliedig i addysgwyr i gydweithredu, gan ddatblygu cydberthnasau o safon uchel gyda chydweithwyr a hefyd i alluogi gwelliannau i ddysgwyr. Yn ddiau, trwy gydweithio i greu a gweithredu’r CDY y byddwn yn sicr yn mynd ymhell i gyflawni fy rôl lawn fel athrawes ac arweinydd. 











Rhestr gyfeirnodi
Anderson, N. J. (2005). ‘L2 learning strategies’, Handbook of research in second language teaching and learning (tt. 757-771). Ar gael yn: http://www.sciepub.com/reference/69829 (Cyrchwyd: 12 Mai 2023).
BBC. (2022) Cyfrifiad 2021: Pam y bu gostyngiad yn nifer y siaradwyr Cymraeg? Ar gael yn: https://www.bbc.co.uk/cymrufyw/63906429 (Cyrchwyd: 12 Mai 2023).
BERA (2018) Ethical Guidelines for Educational Research. Ar gael yn: https://www.bera.ac.uk/publication/ethical-guidelines-for-educational-research-2018 (Cyrchwyd: 11 Mai 2023).
Brighouse, T. a Woods, D. (1999) How to Improve your School. Ar gael yn:  https://www.taylorfrancis.com/books/mono/10.4324/9780203978894/improve-school-tim-brighouse-david-woods (Cyrchwyd: 13 Mai 2023).
Brown C., White R., Kelly A (2021) Teachers as educational change agents: what do we currently know? Findings from a systematic review. Emerald Open Research 3(26):26 Ar gael yn:  https://emeraldopenresearch.com/articles/3-26 (Cyrchwyd: 11 Mai 2023).
Cambridge International. (2023) Developing your school with Cambridge. Ar gael yn: https://www.cambridgeinternational.org/Images/271307-creating-the-school-development-plan.pdf (Cyrchwyd: 12 Mai 2023).
Centre for theory of change. (2023) What is theory of change? Ar gael yn: https://www.theoryofchange.org/what-is-theory-of-change/ (Cyrchwyd: 12 Mai 2023).
Deen, M. (2015) The differences between problem-based and drill and practice games on motivations to learn. Ar gael yn: https://www.researchgate.net/publication/281246873_The_Differences_between_Problem-Based_and_Drill_and_Practice_Games_on_Motivations_to_Learn (Cyrchwyd: 14 Mai 2023).
Estyn. (2018a) Gwella addysgu. Ar gael yn: https://www.estyn.llyw.cymru/system/files/2020-07/Improving%20teaching%20-%20cy.pdf (Cyrchwyd: 12 Mai 2023).
Estyn. (2018b) Adroddiad ar Ysgol A. Ar gael yn: https://primarysite-prod-sorted.s3.amazonaws.com/YsgolA/UploadedDocument/993c574d7b94440faf7db04e75062a03/ysgol-A-adroddiad-estyn.pdf (Cyrchwyd: 14 Mai 2023).
Estyn. (2021) Arsylwadau o wersi: Egwyddorion cyffredinol. Ar gael yn: https://www.estyn.llyw.cymru/document-page/20555/contents/guidance/arsylwadau-o-wersi-egwyddorion-cyffredinol (Cyrchwyd: 14 Mai 2023).
Hallahan, G. (2021) ‘Are teacher observations worth the bother?’, tes magazine. Ar gael yn: https://www.tes.com/magazine/leadership/staff-management/are-teacher-observations-worth-bother (Cyrchwyd: 12 Mai 2023).
Lim et al. (2012) ‘Drill and practice in learning (and beyond)’, yn Seel, N. (gol.) Encyclopedia of the Sciences of Learning. Ar gael yn: https://link.springer.com/referenceworkentry/10.1007/978-1-4419-1428-6_706 (Cyrchwyd: 14 Mai 2023).
Llywodraeth Cymru (2014) Cynlluniau datblygu ysgolion. Ar gael yn: https://www.llyw.cymru/sites/default/files/publications/2018-03/cynlluniau-datblygu-ysgolion.pdf (Cyrchwyd: 11 Mai 2023).
Llywodraeth Cymru (2015) Pedwar diben y Cwricwlwm i Gymru. Ar gael yn: file:///C:/Users/ffion/Desktop/Cwricwlwm%20i%20Gymru/pedwar-diben-y-cwricwlwm-i-gymru.pdf (Cyrchwyd: 12 Mai 2023).
Llywodraeth Cymru. (2017) Cymraeg 2050: Miliwn o siaradwyr. Ar gael yn: https://www.llyw.cymru/sites/default/files/publications/2019-03/cymraeg-2050-strategaeth-y-gymraeg-v1-1.pdf (Cyrchwyd: 11 Mai 2050).
Llywodraeth Cymru. (2018) Canllaw Cynlluniau Datblygu Ysgol. Ar gael yn: https://www.llyw.cymru/sites/default/files/publications/2018-03/cynlluniau-datblygu-ysgolion.pdf (Cyrchwyd: 12 Mai 2023).
Llywodraeth Cymru. (2020) Safonau Proffesiynol. Ar gael yn: https://hwb.gov.wales/datblygiad-proffesiynol/safonau-proffesiynol/ (Cyrchwyd: 14 Mai 2023).
Llywodraeth Cymru (2021a) Canllawiau gwella ysgolion: fframwaith ar gyfer gwerthuso, gwella ac atebolrwydd. Ar gael yn: https://hwb.gov.wales/gwerthuso-gwella-ac-atebolrwydd/canllawiau-gwella-ysgolion-fframwaith-ar-gyfer-gwerthuso-gwella-ac-atebolrwydd/ (Cyrchwyd: 11 Mai 2023).
Llywodraeth Cymru (2021b) Cwricwlwm i Gymru. Ar gael yn: https://hwb.gov.wales/cwricwlwm-i-gymru/cyflwyniad/ (Cyrchwyd: 11 Mai 2023).
Llywodraeth Cymru (2022a) Canllawiau gwella ysgolion: asesiad o’r effaith. Ar gael yn: https://www.llyw.cymru/canllawiau-gwella-ysgolion-asesiad-or-effaith-html (Cyrchwyd: 12 Mai 2023).
Llywodraeth Cymru (2022b) Ystyried effaith Covid-19 ar ddysgwyr yng Nghymru. Ar gael yn: https://hwb.gov.wales/api/storage/b11f4c91-bf14-4745-8ad9-15ff7e314d9f/covid-rs2-final-cy.pdf (Cyrchwyd: 11 Mai 2023).
Llywodraeth Cymru. (2022c) Siarter Iaith. Ar gael yn: https://hwb.gov.wales/siarter-iaith/ (Cyrchwyd: 13 Mai 2023).
Llywodraeth Cymru (2022d) Cael mynediad i’r Gymraeg yn ystod pandemig Covid-19: heriau a chefnogaeth i aelwydydd di-Gymraeg. Ar gael yn: https://hwb.gov.wales/api/storage/62b5b0d8-d358-4d12-9c20-613a879feaf3/covid-rs3-final-cy.pdf (Cyrchwyd: 14 Mai 2023).
Llywodraeth Cymru. (2023) Cenhadaeth ein cenedl: safonau a dyheadau uchel i bawb. Ar gael yn: https://www.llyw.cymru/sites/default/files/publications/2023-03/cenhadaeth-ein-cenedl-safonau-a-dyheadau-uchel-i-bawb.pdf (Cyrchwyd: 11 Mai 2023).
Macblain, S. (2014) How Children Learn. Llundain: SAGE.
Research gate. (2008) Goal attainment scaling to facilitate person-centred, medicines-related consultations [diagram Atodiad A]. Ar gael yn: https://www.researchgate.net/figure/Whitmores-1992-GROW-model_fig2_339489227 (Cyrchwyd: 12 Mai, 2023). 
Ysgol A. (2022) Cynllun Datblygu Ysgol 2022 – 2023. Heb ei gyhoeddi











Atodiadau

Atodiad A
Cylch llunio cynllun datblygu ysgol (Estyn, 2018)

Atodiad B
Model GROW Whitmore, 1999 (Researchgate, 2008)

[image: Whitmore's (1992) GROW model | Download Scientific Diagram]
2

image1.png
Codi safonau
a gwella
deilliannau

dysgwyr





image2.jpeg
Goal

What do

Reality

hat would ribe the

like to talk rrent
it? jation

Options

What are

The GROW Model




